白居易
秋日与张宾客舒著作同游龙门醉中狂歌凡二百三十八字
秋天高高秋光清，秋风袅袅秋虫鸣。嵩峰馀霞锦绮卷，
伊水细浪鳞甲生。洛阳闲客知无数，少出游山多在城。
商岭老人自追逐，蓬丘逸士相逢迎。南出鼎门十八里，
庄店逦迤桥道平。不寒不热好时节，鞍马稳快衣衫轻。
并辔踟蹰下西岸，扣舷容与绕中汀。开怀旷达无所系，
触目胜绝不可名。荷衰欲黄荇犹绿，鱼乐自跃鸥不惊。
翠藻蔓长孔雀尾，彩船橹急寒雁声。家酝一壶白玉液，
野花数把黄金英。昼游四看西日暮，夜话三及东方明。
暂停杯觞辍吟咏，我有狂言君试听。丈夫一生有二志，
兼济独善难得并。不能救疗生民病，即须先濯尘土缨。
况吾头白眼已暗，终日戚促何所成。不如展眉开口笑，
龙门醉卧香山行。